En 25-årig mand blev fredag morgen overfaldet i en bybus udfor Vanggård Centret, der ligger på hjørnet af Paludan-Müllers Vej og Vestre Ringgade i Aarhus.

Overfaldet på den unge mand, der sad som passager i bussen, skete tilsyneladende helt umotiveret.

"Der kommer en ukendt mand hen til ham og trækker ham ud og nikker ham en skalle, giver ham et cirkelspark i maven og en knytnæve i ansigtet," fortæller Østjyllands Politis vagtchef Peter Tholstrup.

Læs også Politirapporten: Beboer reddet ud af røgfyldt lejlighed

Offeret kom ikke alvorligt til skade ved overfaldet. Han er sluppet med en bule i panden og rødme omkring næsen, oplyser vagtchefen.

Voldsmanden steg af bussen umiddelbart efter overfaldet, ved Storcenter Nord. Det var en almindeligt bygget mand på cirka 185 centimeter, som havde en kort dunjakke på, mørkeblå cowboybukser og hvide sneakers.

"Nu skal vi have kigget på bussens overvågning og se, om vi kan genkende gerningsmanden. Vi har et godt kendskab til den type personer, der kan finde på at lave den slags vold," fortæller Østjyllands Politis vagtchef Peter Tholstrup.